Mariken Vaa

Thora Mariken Vaa (født 13. juni 1937, død 20. september 2004) var en norsk sosiolog. Hun var professor i sosiologi ved Høgskolen i Oslo.

Hun ble mag.art. i sosiologi i 1964 på avhandlingen Aviser og utenrikspolitikk i Vest-Afrika. Hun arbeidet ved Institutt for sosiologi ved Universitetet i Oslo og var bl.a. medredaktør for tobindsverket Det norske samfunn (1975). I en ny utgave ti år senere bidro hun med en nyskapende artikkel om Norge og den tredje verden.

Vaa var en av redaktørene bak utgivelsen av PaxLeksikon (1976-1982) og var tilknyttet Pax Forlag som styremedlem i nærmere 20 år. Som en av tre redaktører var hun i perioden 1978-1988 også med på å gi det tradisjonsrike Samtiden en ny form og et nytt liv.

I 1980 flyttet Vaa til Institutt for samfunnsforskning som ble hennes tilholdssted i 16 år hvorav seks år som redaktør for Tidsskrift for samfunnsforskning (1981-1986). I 1986 vendte hun tilbake til Afrika- og utviklingsforskning. Prosjektene var mange: teknologivalg og bistand migrasjon og urbanisering kvinners arbeidsliv og overlevelsesstrategier i storbyers vann- og sanitærsystemer. Det viktigste feltarbeidet foregikk i flere omganger i Bamako hovedstaden i Mali.

Fra 1997 var hun forskningsleder for et stort program om urbanisering ved Nordiska Afrikainstitutet i Uppsala. I 2002 ble hun så den første professor i utviklingsstudier ved Senter for flerkulturelt og internasjonalt arbeid ved Høgskolen i Oslo. Samtidig var hun aktiv i en lang rekke utvalg råd og komiteer der akademisk virksomhet gikk hånd i hånd med praktisk solidaritetsarbeid.

Mariken Vaa var datter av Thora Vaa og billedhuggeren Dyre Vaa.

Referanser

Kilder 
 Arnlaug Leira: "Mariken Vaa in memoriam" i Tidsskrift for samfunnsforskning 2/2004

Eksterne lenker 

Norske sosiologiprofessorer
Fødsler i 1937
Dødsfall i 2004
Norske sosiologer